T1537.1
Exported from Holy-Writings.com on 2026-06-22 - 1 clipping

阿毘達磨法蘊足論尊者大目乾連造三藏法師玄奘奉　詔譯(1)

稽首佛法僧，　　真淨無價寶，

今集諸法蘊，　　普施諸群生。

阿毘達磨如大海，　　大山大地大虛空，具攝無邊聖法財，　　今我正勤略顯示。

嗢拕南曰：

覺支淨果行聖種，　　正勝足念諦靜慮，無量無色定覺支，　　雜根處蘊界緣起。

一時薄伽梵在室羅筏，住逝多林給孤獨園。

爾時世尊告苾芻眾：

「諸有於彼五怖罪怨不寂靜者，彼於現世為諸聖賢同所訶厭，名為犯戒自損傷者，有罪有貶、生多非福，身壞命終墮險惡趣生地獄中。

何等為五？

謂殺生者，殺生緣故，生怖罪怨。

不離殺生，是名第一。

不與取者，劫盜緣故，生怖罪怨。

不離劫盜，是名第二。

欲邪行者，邪行緣故，生怖罪怨。

不離邪行，是名第三。

虛誑語者，虛誑緣故，生怖罪怨。

不離虛誑，是名第四。

飲味諸酒放逸處者，飲味諸酒放逸處緣故，生怖罪怨。

不離飲酒諸放逸處，是名第五。

有於如是五怖罪怨不寂靜者，彼於現世為諸聖賢同所訶厭，名為犯戒自損傷者，有罪有貶、生多非福，身壞命終墮險惡趣生地獄中。

「諸有於彼五怖罪怨能寂靜者，彼於現世為諸聖賢同所欽歎，名為持戒自防護者，無罪無貶、生多勝福，身壞命終升安善趣生於天中。

何等為五？

謂離殺生者，離殺生緣故，滅怖罪怨。

能離殺生，是名第一。

離不與取者，離劫盜緣故，滅怖罪怨。

能離劫盜，是名第二。

離欲邪行者，離邪行緣故，滅怖罪怨。

能離邪行，是名第三。

離虛誑語者，離虛誑緣故，滅怖罪怨。

能離虛誑，是名第四。

離飲諸酒放逸處者，離飲諸酒放逸處緣故，滅怖罪怨。

能離飲酒諸放逸處，是名第五。

有於如是五怖罪怨能寂靜者，彼於現世為諸聖賢同所欽歎，名為持戒自防護者，無罪無貶、生多勝福，身壞命終升安善趣生於天中。」

爾時世尊為攝前義而說頌曰：

「諸行殺盜婬，　　虛誑耽諸酒，五怖罪怨縛，　　聖賢所訶厭，名犯戒自傷，　　有罪招非福，死墮險惡趣，　　生諸地獄中。

諸離殺盜婬，　　虛誑耽諸酒，五怖罪怨脫，　　聖賢所欽歎，名持戒自防，　　無罪感勝福，死升安善趣，　　生諸天界中。」

齊何名曰鄔波索迦？

謂諸在家白衣男子，男根成就，歸佛法僧，起殷淨心，發誠諦語，自稱我是鄔波索迦，願尊憶持慈悲護念。

齊是名曰鄔波索迦。

此何名為能學一分？

謂前所說鄔波索迦，歸佛法僧、發誠言已，唯能離殺，不離餘四，如是名為能學一分。

復何名為能學少分？

謂如前說鄔波索迦，歸佛法僧、發誠言已，能離殺、盜，不離餘三，如是名為能學少分。

復何名為能學多分？

謂前所說鄔波索迦，歸佛法僧、發誠言已，離殺、盜、婬，不離餘二，如是名為能學多分。

復何名為能學滿分？

謂前所說鄔波索迦，歸佛法僧、發誠言已，具能離五，如是名為能學滿分。

成就五法鄔波索迦，唯能自利不能利他。

何等為五？

謂前所說鄔波索迦，自離殺生乃至飲酒諸放逸處，不能勸他令離殺生乃至飲酒諸放逸處，如是名為成就五法鄔波索迦唯能自利不能利他。

成就十法鄔波索迦，能利自他不能廣利。

何等為十？

謂前所說鄔波索迦，自離殺生乃至飲酒諸放逸處，亦能勸他令離殺生乃至飲酒諸放逸處，不能見餘能離殺等歡喜慶慰，如是名為成就十法鄔波索迦能利自他不能廣利。

成就十五法鄔波索迦，能利自他亦能廣利。

何等十五？

謂前所說鄔波索迦，自離殺生乃至飲酒諸放逸處，亦能勸他令離殺生乃至飲酒諸放逸處，及能見餘離殺生等歡喜慶慰，如是名為成就十五法鄔波索迦能利自他亦能廣利。

成就八法鄔波索迦，唯能自利不能利他。

何等為八？

謂前所說鄔波索迦，自具淨信，不能勸他令具淨信；自具淨戒，不能勸他令具淨戒；自具惠捨，不能勸他令具惠捨；自能策勵數往伽藍禮覲有德諸苾芻眾，不能勸他令其策勵數往伽藍禮覲有德諸苾芻眾；自能至誠聽聞正法，不能勸他令其至誠聽聞正法；自聞法已能持不忘，不能勸他令持不忘；自持法已能思擇義，不能勸他令思擇義；自思擇已為證法義能正勤脩法隨法行成和敬行隨法行者，不能勸他令正勤脩法隨法行成和敬行隨法行者。

如是名為成就八法鄔波索迦唯能自利不能利他。

成就十六法鄔波索迦，能利自他不能廣利。

何等十六？

謂前所說鄔波索迦，自具淨信亦能勸他令具淨信，廣說乃至自思擇已為證法義能正勤脩法隨法行成和敬行隨法行者，亦能勸他令正勤脩法隨法行成和敬行隨法行者，不能見餘具淨信等歡喜慶慰，如是名為成就十六法鄔波索迦能利自他不能廣利。

成就二十四法鄔波索迦，能利自他亦能廣利。

何等名為二十四法？

謂前所說鄔波索迦，自具淨信，亦能勸他令具淨信，廣說乃至自思擇已為證法義能正勤脩法隨法行成和敬行隨法行者，亦能勸他令正勤脩法隨法行成和敬行隨法行者，及能見餘具淨信等歡喜慶慰，如是名為成就二十四法鄔波索迦能利自他亦能廣利。

成就十法，身壞命終墮險惡趣生地獄中。

何等為十？

一、殺生；二、不與取；三、欲邪行；四、虛誑語；五、離間語；六、麁惡語；七、雜穢語；八、貪欲；九、瞋恚；十、邪見。

若有成就如是十法，身壞命終墮險惡趣生地獄中。

成就十法，身壞命終升安善趣生於天中。

何等為十？

一、離殺生；二、離不與取；三、離欲邪行；四、離虛誑語；五、離離間語；六、離麁惡語；七、離雜穢語；八、無貪；九、無瞋；十、正見。

若有成就如是十法，身壞命終升安善趣生於天中。

成就二十法，身壞命終墮險惡趣生地獄中。

何等二十？

謂自殺生亦勸他殺，廣說乃至自起邪見亦復勸他令起邪見。

若有成就此二十法，身壞命終墮諸惡趣生地獄中。

成就二十法，身壞命終升安善趣生於天中。

何等二十？

謂自離殺亦能勸他令其離殺，廣說乃至自起正見亦能勸他令起正見。

若有成就此二十法，身壞命終升安善趣生於天中。

成就三十法，身壞命終墮險惡趣生地獄中。

何等三十？

謂自不離殺、勸他令殺、見不離殺歡喜慰喻，廣說乃至自起邪見亦復勸他令起邪見、見起邪見歡喜慰喻。

若有成就此三十法，身壞命終墮險惡趣生地獄中。

成就三十法，身壞命終升安善趣生於天中。

何等三十？

謂自離殺生、勸他離殺、見餘離殺歡喜慰喻，廣說乃至自起正見亦復勸他令起正見、見起正見歡喜慰喻。

若有成就此三十法，身壞命終升安善趣生於天中。

成就四十法，身壞命終墮險惡趣生地獄中。

何等四十？

謂自不離殺、勸他令殺、見不離殺歡喜慰喻、稱揚讚歎殺生者事，廣說乃至自起邪見亦復勸他令起邪見、見起邪見歡喜慰喻、稱揚讚歎邪見者事。

若有成就此四十法，身壞命終墮險惡趣生地獄中。

成就四十法，身壞命終升安善趣生於天中。

何等四十？

謂自離殺生、勸他離殺、見餘離殺歡喜慰喻、稱揚讚歎離殺者事，廣說乃至自起正見亦復勸他令起正見、見起正見歡喜慰喻、稱揚讚歎正見者事。

若有成就此四十法，身壞命終升安善趣生於天中。

鄔波索迦有五學處。

何等為五？

乃至命終遠離殺生，是名第一。

乃至命終離不與取，是名第二。

乃至命終離欲邪行，是名第三。

乃至命終離虛誑語，是名第四。

乃至命終離飲諸酒諸放逸處，是名第五。

於第一中，且何名為能殺生者？

如世尊說：

有殺生者，暴惡血手耽著殺害，於諸有情眾生勝類無羞無愍，下至捃多比畢洛迦皆不離殺，如是名為能殺生者。

何等名為有殺生者？

謂於殺生不深厭患、不遠不離、安住成就，如是名為有殺生者。

何名暴惡？

謂集種種弓刀杖等諸殺害具，是名暴惡。

何名血手？

謂諸屠羊屠雞屠猪、捕鳥捕魚、獵師劫盜、魁膾縛龍、守獄煮狗、施罝弶等，是名血手。

何故此等名為血手？

謂彼雖數沐浴塗香服鮮淨衣首冠花鬘身飾嚴具，而名血手。

所以者何？

彼於惡事不深厭患、不遠不離，令有情血起等起、生等生、積集流出，故名血手。

何等名為耽著殺害？

謂於眾生，有害非殺、有害亦殺。

害非殺者，謂以種種弓刀杖等諸殺害具逼惱眾生，未全斷命，如是名為有害非殺。

害亦殺者，謂以種種弓刀杖等諸殺害具逼惱眾生，亦全斷命，如是名為有害亦殺。

於殺害事耽樂執著，如是名為耽著殺害。

何等名為於諸有情眾生勝類無羞無愍？

且辯眾生、勝類差別，謂諸異生說名眾生；世尊弟子說名勝類。

又諸有情有貪瞋癡說名眾生；若諸有情離貪瞋癡說名勝類。

又諸有情有愛有取說名眾生若諸有情；離愛離取說名勝類。

又諸有情有順無違說名眾生；若諸有情無順有違說名勝類。

又諸有情無聰慧有無明說名眾生；若諸有情聰慧有明說名勝類。

又諸有情未離欲貪說名眾生；若諸有情已離欲貪說名勝類。

又諸有情已離欲貪，非佛弟子，說名眾生；若諸有情已離欲貪，是佛弟子，說名勝類。

今此義中，若諸異生說名眾生，世尊弟子說名勝類。

所以者何？

勝謂涅槃，彼能獲得成就觸證，故名勝類。

如有頌言：

「普隨順世間，　　周遍歷方邑，欲求於勝我，　　無所證無依。」

故此義中，若諸異生說名眾生，世尊弟子說名勝類。

於此有情眾生勝類，應羞應愍，而於其中無慚無羞、無愧無恥、無哀無愍、無傷無念，如是名為於諸有情眾生勝類無羞無愍。

何等名為下至捃多比畢洛迦皆不離殺？

言捃多者，謂蚊蚋等諸小蟲類。

比畢洛迦，即諸蟻子。

下至此類微碎眾生，皆起惡心欲興殺害，是故名為能殺生者。

即於此中何名為生、何名殺生、何等名為遠離殺生，而說名為乃至命終遠離殺生鄔波索迦第一學處？

所言生者，謂諸眾生有眾生想，若諸有情有有情想，若諸命者有命者想，若諸養育有養育想，若補特伽羅有補特伽羅想，是名為生。

言殺生者，謂於眾生起眾生想，於諸有情起有情想，於諸命者起命者想，於諸養育起養育想，於補特伽羅起補特伽羅想，復起惡心、不善心、損心、害心、殺心現前，依如是業、如是加行、如是思惟、如是策勵、如是勇猛殺害眾生，故思斷命。

由如是業、如是加行、如是思惟、如是策勵、如是勇猛殺害眾生，故思斷命，名為殺生。

即前所說鄔波索迦，於此殺生能善思擇、厭患遠離、止息防護、不作不為、不行不犯、棄捨堰塞、不拒不逆、不違不越，如是名為遠離殺生，是故說名乃至命終遠離殺生，鄔波索迦第一學處。

於第二中，且何名為不與取者？

如世尊說：

有不與取者，或城邑中、或阿練若，不與物數，劫盜心取，不離劫盜，如是名為不與取者。

何等名為有不與取者？

謂於不與取不深厭患、不遠不離、安住成就，如是名為有不與取者。

何等名為或城邑中？

謂有城牆周匝圍遶。

何等名為或阿練若？

謂無城牆周匝圍遶。

何名不與？

謂他攝受，不捨不棄、不惠不施。

何等名物？

謂他攝受，有情無情諸資生具，即此名為不與物數。

何等名為劫盜心取不離劫盜？

謂即所說不與物數，懷賊心取、不厭遠離，如是名為不與物數劫盜心取不離劫盜。

是故名為不與取者，即於此中何名不與、何名不與取、何名離不與取，而說名為乃至命終離不與取鄔波索迦第二學處？

言不與者，謂他攝受，有情無情諸資生具，不捨不棄、不惠不施，是名不與。

不與取者，謂於他攝受諸資生具，起他攝受及不與想，復起惡心、不善心、劫心、盜心、執心、著心、取心現前，依如是業、如是加行、如是思惟、如是策勵、如是勇猛、如是門、如是路，於他攝受諸資生具，以執著取劫盜故思，舉離本處。

由如是業、如是加行、如是思惟、如是策勵、如是勇猛、如是門、如是路，於他攝受諸資生具，以執著取劫盜故思，舉離本處，名不與取。

即前所說鄔波索迦，於不與取能善思擇、厭患遠離、止息防護、不作不為、不行不犯、棄捨堰塞、不拒不逆、不違不越，如是名為離不與取，是故說名乃至命終離不與取，鄔波索迦第二學處。

於第三中，且何名為欲邪行者？

如世尊說：

有欲邪行者，於他女婦他所攝受，謂彼父母兄弟姊妹、舅姑親眷宗族守護，有罰有障、有障罰俱，下至授擲花鬘等信。

於是等類，起欲煩惱，招誘強抑共為邪行、不離邪行，如是名為欲邪行者。

何等名為有欲邪行者？

謂於欲邪行不深厭患、不遠不離、安住成就，如是名為有欲邪行者。

他女婦者，謂七種婦。

何等為七？

一、授水婦；二、財貨婦；三、軍掠婦；四、意樂婦；五、衣食婦；六、同活婦；七、須臾婦。

授水婦者，謂女父母授水與男，以女妻之，為彼家主，名授水婦。

財貨婦者，謂諸丈夫以少多財，貿易他女將為己婦，名財貨婦。

軍掠婦者，謂有丈夫因伐他國，抄掠他女將為己婦。

復有國王因破敵國，取所欲已餘皆捨棄，有諸丈夫力攝他女將為己婦。

如是等類，名軍掠婦。

意樂婦者，謂有女人，於男子家自信愛樂，願住為婦，名意樂婦。

衣食婦者，謂有女人，於男子家，為衣食故願住為婦，名衣食婦。

同活婦者，謂有女人詣男子家，謂男子曰：

「我持此身願相付託，彼此所有共為無二，互相存濟以盡餘年，冀有子孫歿後承祭。」

名同活婦。

須臾婦者，謂有女人，樂與男子暫時為婦，名須臾婦。

他攝受中，母守護者，謂有女人，其父或狂、或復心亂、或憂苦逼、或已出家、或遠逃逝、或復命終，其母孤養，防守遮護，私誡女言：

「諸有所作，必先白我然可得為。」

名母守護。

父守護者，謂有女人，其母或狂、或復心亂，廣說乃至或復命終。

其父孤養，防守遮護，私誡如前，名父守護。

兄弟守護者，謂有女人，父母或狂、或復心亂，廣說乃至或復命終。

兄弟孤養，防守遮護，私勸誡言：

「諸有所作，必先告白然可得為。」

名兄弟守護。

姊妹守護者，謂有女人，父母或狂、或復心亂，廣說乃至或復命終。

姊妹孤養，防守遮護，勸誡如前，名姊妹守護。

舅姑守護者，謂有女人，其夫或狂、或復心亂，廣說乃至或復命終，依舅姑居。

舅姑喻曰：

「爾勿愁惱，宜以自安。

衣食之資悉以相給，我當憂念如子不殊。」

舅姑恩恤，防守遮護，私誡之言：

「諸有所作，必先諮白然可得為。」

名舅姑守護。

親眷守護者，謂有女人，除母及夫，餘異姓親名為親眷。

而此女人，為彼親眷防守遮護，名親眷守護。

宗族守護者，謂有女人，除父兄等，餘同姓親名為宗族。

而此女人，為彼宗族防守遮護，名宗族守護。

言有罰者，謂有女人，自無眷屬又非婬女，若有凌逼，為王所知，或殺或縛、或復驅擯、或奪資財，名為有罰。

言有障者，謂有女人，身居卑賤，雖無親族而有主礙，名為有障。

有障罰俱者，謂有女人，自無眷屬又非卑賤，依恃他居、為他所礙，若有𓣋逼所依恃者便為加罰，名障罰俱。

又上所說，一切女人隨所依止皆有障罰。

所以者何？

由諸女人，法有拘礙，非禮行者便遭殺縛、或奪資財、或被退毀，是故一切名障罰俱。

何等名為下至授擲花鬘等信？

謂有女人，已受男子或花或鬘、或諸瓔珞、或塗香末香、或隨一信物，如是名為下至授擲花鬘等信。

何等名為於是等類？

謂諸男子、諸半擇迦、諸修梵行。

何等名為修梵行者？

謂諸苾芻尼、正學、勤策女及鄔波斯迦、出家外道女，下至在家脩苦行女。

謂有男子，捨自妻媵，告言：

「善賢！放汝自在脩諸梵行。」

彼聞受持，苦行無怠。

何等名為起欲煩惱廣說乃至不離邪行？

謂起欲界婬貪現前，於不應行，招誘強抑共為邪行不厭遠離，如是名為起欲煩惱廣說乃至不離邪行。

是故名為欲邪行者，即於此中，何等名欲、何名欲邪行、何名離欲邪行，而說名為乃至命終離欲邪行鄔波索迦第三學處？

所言欲者，謂是婬貪或所貪境。

欲邪行者，謂於上說所不應行，而暫交會，下至自妻非分非禮及非時處，皆名欲邪行。

即前所說鄔波索迦，於欲邪行能善思擇、厭患遠離、止息防護、不作不為、不行不犯、棄捨堰塞、不拒不逆、不違不越，如是名為離欲邪行，是故說名乃至命終離欲邪行，鄔波索迦第三學處。

於第四中，且何名為虛誑語者？

如世尊說：

有虛誑語者，或對平正、或對大眾、或對王家、或對執理、或對親族，同檢問言：

「咄哉男子！汝知當說、不知勿說；汝見當說、不見勿說。」

彼得問已，不知言知、知言不知；見言不見、不見言見。

彼或為己、或復為他、或為名利，故以正知說虛誑語、不離虛誑，如是名為虛誑語者。

何等名為有虛誑語者？

謂於虛誑語不深厭患、不遠不離、安住成就，如是名為有虛誑語者。

何等名為或對平正？

平正有三：

一、村平正；二、城平正；三、國平正。

此諸平正聚集現前同檢問時，名對平正。

何等名為或對大眾？

大眾有四：

一、剎帝利眾；二、婆羅門眾；三、居士眾；四、沙門眾。

此諸大眾聚集現前同檢問時，名對大眾。

何等名為或對王家？

謂諸國王及餘宰輔理公務者，彼若聚集現前檢問，名對王家。

何等名為或對執理？

謂閑法律、固正斷者，此執理眾聚集現前同檢問時，名對執理。

何等名為或對親族？

謂諸親族聚集現前同檢問時，名對親族。

何等名為同檢問等？

謂或為證、或究其身，眾集量宜同檢問曰：

「咄哉男子！今對眾前，應以誠言具欵情實。

若於是事見聞覺知，宜當宣說施設摽示。

若於是事無見聞等，勿當宣說施設摽示。」

如是名為同檢問等。

何等名為不知言知？

謂為耳識曾受曾了，名為已聞。

彼無耳識曾受曾了，隱藏如是想忍見樂，言我已聞，如是名為不知言知。

何等名為知言不知？

謂為耳識曾受曾了，名為已聞。

彼有耳識曾受曾了，隱藏如是想忍見樂，言我不聞，如是名為知言不知。

何等名為不見言見？

謂為眼識曾受曾了，名為已見。

彼無眼識曾受曾了，隱藏如是想忍見樂，言我已見，如是名為不見言見。

何等名為見言不見？

謂為眼識曾受曾了，名為已見。

彼有眼識曾受曾了，隱覆如是想忍見樂，言我不見，如是名為見言不見。

何等名為彼或為己？

謂有一類身行劫盜，王等執問：

「汝為賊不？」

彼得問已，竊自思惟：

「若實答者，必為王等或殺或縛、或復驅擯、或奪資財。

我今宜應自隱自覆自藏實事，故以正知說虛誑語。」

既思惟已，答王等言：

「我實不為不與取事。」

是名為己。

何等名為或復為他？

謂有一類親族知友行於劫盜，王等為證，執問彼言：

「汝知此人行劫盜不？」

彼得問已，竊自思惟：

「若實答者，我諸親友必為王等或殺或縛、或復驅擯、或奪資財。

我今宜應隱覆藏彼，故以正知說虛誑語。」

既思惟已，答王等言：

「我知親友決定不為不與取事。」

是名為他。

何等名為或為名利？

謂有一類，多有所欲、多有所思、多有所願，作是思惟：

「我當施設如是如是虛誑方便，必當獲得可意色聲香味觸等。」

既思惟已方便追求，故以正知說虛誑語，如是名為或為名利。

何等名為故以正知說虛誑語？

謂自隱藏想忍見樂故思明了，數數宣說施設摽示違想等事，如是名為故以正知說虛誑語。

即於此中，何名虛誑、何名虛誑語、何名離虛誑語，而說名為乃至命終離虛誑語鄔波索迦第四學處？

言虛誑者，謂事不實、名虛想等，不實名誑，是名虛誑。

虛誑語者，以貪瞋癡違事想說令他領解，名虛誑語。

即前所說鄔波索迦，於虛誑語能善思擇、厭患遠離、止息防護、不作不為、不行不犯、棄捨堰塞、不拒不逆、不違不越，如是名為離虛誑語，是故說名乃至命終離虛誑語，鄔波索迦第四學處。

於第五中，何名諸酒、何名飲諸酒、何名放逸處、何名離飲諸酒諸放逸處，而說名為乃至命終離飲諸酒諸放逸處鄔波索迦第五學處？

言諸酒者，謂窣羅酒、迷麗耶酒及末沱酒。

言窣羅者，謂米麥等如法蒸煮，和麴糵汁、投諸藥物，醞釀具成酒色香味，飲已惛醉，名窣羅酒。

迷麗耶者，謂諸根莖葉花果汁，不和麴糵，醞釀具成酒色香味，飲已惛醉，名迷麗耶酒。

言末沱者，謂蒲萄酒，或即窣羅迷麗耶酒，飲已令醉，總名末沱。

飲諸酒者，謂飲咽啜如上諸酒，名飲諸酒。

放逸處者，謂上諸酒，飲已能令心生憍傲、惛醉狂亂、不識尊卑，重惑惡業皆因此起，放逸所依，名放逸處。

即前所說鄔波索迦，於飲諸酒能善思擇、厭患遠離、止息防護、不作不為、不行不犯、棄捨堰塞、不拒不逆、不違不越，如是名為離飲諸酒諸放逸處，是故說名乃至命終離飲諸酒諸放逸處，鄔波索迦第五學處。

如是五種，云何名學、云何名處，言學處耶？

所言學者，謂於五處、未滿為滿，恒勤堅正脩習加行，故名為學。

所言處者，即離殺等，是學所依，故名為處。

又離殺等，即名為學亦即名處，故名學處。

一切鄔波索迦皆歸佛法僧耶？

除諸世俗鄔波索迦，一切皆歸佛法僧寶。

有歸佛法僧寶而非鄔波索迦，謂苾芻、苾芻尼、正學、勤策、勤策女、鄔波斯迦等。

一切鄔波索迦皆世尊弟子耶？

應作四句。

有鄔波索迦非世尊弟子，謂鄔波索迦，未得見諦，於未來果未能現觀。

有世尊弟子非鄔波索迦，謂苾芻、苾芻尼、正學、勤策、勤策女、鄔波斯迦等，已得見諦，於未來果已能現觀。

有鄔波索迦亦世尊弟子，謂鄔波索迦已得見諦，於未來果已能現觀。

有非鄔波索迦非世尊弟子，謂苾芻、苾芻尼、正學、勤策、勤策女鄔波斯迦，未得見諦，於未來果未能現觀；及餘異生未見諦者。

一切墮僧寶攝皆得僧和敬耶？

應作四句。

有墮僧寶攝非得僧和敬，謂正學、勤策、勤策女、鄔波索迦等，已得見諦，於未來果已能現觀。

有得僧和敬非墮僧寶攝，謂苾芻、苾芻尼，未得見諦，於未來果未能現觀。

有墮僧寶攝亦得僧和敬，謂苾芻、苾芻尼，已得見諦，於未來果已能現觀。

有非墮僧寶攝非得僧和敬，謂正學、勤策、勤策女、鄔波索迦、鄔波斯迦，未得見諦，於未來果未能現觀；及餘異生未見諦者。
-- T1537.1 — Taisho Tipitaka (CC0-1.0)